b'\n_START_ARTICLE_\nFormozinis himalajinis lokys\n_START_SECTION_\nSandara\n_START_PARAGRAPH_\nFormozinis himalajinis lokys yra tvirtai sud\xc4\x97tas, apvalia galva, trumpu kaklu, akys ma\xc5\xbeos, snukis ilgas. Galvos ilgis 26-35\xc2\xa0cm, apimtis\xc2\xa0\xe2\x80\x93 40-60\xc2\xa0cm. Ausys ap\xc5\xbe\xc4\x97lusios 8-12\xc2\xa0cm ilgio plaukais. Snukis primena \xc5\xa1uns snuk\xc4\xaf, tod\xc4\x97l formozin\xc4\xaf lok\xc4\xaf kartais vadina \xc5\xa1uniniu lokiu. Uodega trumpa, paprastai trumpesn\xc4\x97 kaip 10\xc2\xa0cm. Lokio k\xc5\xabnas apaug\xc4\x99s grubiais blizgan\xc4\x8diais juodais plaukais, kuri\xc5\xb3 ilgis apie kakl\xc4\x85 gali vir\xc5\xa1yti 10\xc2\xa0cm._NEWLINE_Smakro galiukas baltas. Kr\xc5\xabtin\xc4\x97 turi ry\xc5\xa1ki\xc4\x85 gelsv\xc4\x85 ir balk\xc5\xa1v\xc4\x85 V raid\xc4\x97s ar pusm\xc4\x97nulio pavidalo d\xc4\x97m\xc4\x99. D\xc4\x97l \xc5\xa1ios d\xc4\x97m\xc4\x97s dar vadinamas m\xc4\x97nulio lokiu (angl. moon bear).\n_START_SECTION_\nGyvenimo b\xc5\xabdas\n_START_PARAGRAPH_\nB\xc5\xabdami visa\xc4\x97d\xc5\xbeiai formoziniai lokiai daugiausia minta augaliniu maistu\xc2\xa0\xe2\x80\x93 lapais, pumpurais, vaisiais, \xc5\xa1aknimis. Taip pat \xc4\x97da vabzd\xc5\xbeius, smulkius \xc5\xbeinduolius, dv\xc4\x97selien\xc4\x85. Ju\xc5\xa1ano nacionaliniame parke steb\xc4\x97ti lokiai maitinosi taip: pavasar\xc4\xaf mito augalais sukulentais, vasar\xc4\x85\xc2\xa0\xe2\x80\x93 daug angliavandeni\xc5\xb3 turin\xc4\x8diais mink\xc5\xa1tais vaisiais, ruden\xc4\xaf ir \xc5\xbeiem\xc4\x85\xc2\xa0\xe2\x80\x93 riebal\xc5\xb3 daug turin\xc4\x8diais gil\xc4\x97mis ir rie\xc5\xa1utmed\xc5\xbei\xc5\xb3 rie\xc5\xa1utais._NEWLINE_Formoziniai lokiai gyvena daugiausia kalnuose, pavieniai ir klaid\xc5\xbeioja savo teritorijoje, i\xc5\xa1skyrus rujos ar me\xc5\xa1kiuk\xc5\xb3 auginimo met\xc4\x85._NEWLINE_Skirtingai negu kiti himalajiniai lokiai, gyvenantys vidutinio klimato zonoje, formoziniai lokiai nemiega \xc5\xbeiemos miegu. Jie b\xc5\xabna aktyv\xc5\xabs 54-57\xc2\xa0% paros, vasar\xc4\x85, \xc5\xbeiem\xc4\x85 ir ruden\xc4\xaf b\xc5\xabna aktyvesni 60\xc2\xa0%, o pavasar\xc4\xaf\xc2\xa0\xe2\x80\x93 47\xc2\xa0% paros. Pavasar\xc4\xaf ir vasar\xc4\x85 b\xc5\xabna aktyv\xc5\xabs dien\xc4\x85, o ruden\xc4\xaf ir \xc5\xbeiem\xc4\x85 padid\xc4\x97ja naktinis aktyvumas, kai maitinasi gil\xc4\x97mis._NEWLINE_Formoziniai lokiai plaukioja ir laipioja. Nors atrodo nerang\xc5\xabs ir l\xc4\x97ti, gali b\xc4\x97gti 30-40\xc2\xa0km/val. grei\xc4\x8diu. Gali b\xc5\xabti agresyv\xc5\xabs, ta\xc4\x8diau retai puola \xc5\xbemones be prie\xc5\xbeasties. D\xc4\x97l ilgos med\xc5\xbeiokli\xc5\xb3 istorijos lokiai, naudodamiesi a\xc5\xa1triomis uosle ir klausa stengiasi pab\xc4\x97gti nuo art\xc4\x97jan\xc4\x8di\xc5\xb3 \xc5\xbemoni\xc5\xb3. Kadangi jie reti, tod\xc4\x97l gamtoje jie labai retai matomi. Daugeliu atveju, kai jie pamatomi, jie traukiasi toliau nuo \xc5\xbemoni\xc5\xb3.\n_START_SECTION_\nDauginimasis\n_START_PARAGRAPH_\nFormoziniai lokiai gyvena pavieniai, neturi pastovi\xc5\xb3 guoli\xc5\xb3. I\xc5\xa1imtis yra maitinan\xc4\x8dios lok\xc4\x97s._NEWLINE_Loki\xc5\xb3 rujos trukm\xc4\x97 labai ma\xc5\xbea. Patinas paskui patel\xc4\x99 sekioja kelias dienas. Susiporav\xc4\x99 jie gr\xc4\xaf\xc5\xbeta prie pavienio gyvenimo b\xc5\xabdo._NEWLINE_Patel\xc4\x97s paprastai lyti\xc5\xa1kai subr\xc4\x99sta b\xc5\xabdamos 3-4\xc2\xa0m., o patinai\xc2\xa0\xe2\x80\x93 4-5\xc2\xa0m. Ruja paprastai vyksta bir\xc5\xbeelio-rugpj\xc5\xab\xc4\x8dio m\xc4\x97nesiais, o n\xc4\x97\xc5\xa1tumas trunka 6-7 m\xc4\x97n. Tod\xc4\x97l lokiukai paprastai gimsta gruod\xc5\xbeio-vasario m\xc4\x97nesiais._NEWLINE_Vienu metu gimsta 1-3 lokiukai. Lok\xc4\x97 juos \xc5\xbeindo apie 6 m\xc4\x97nesius. Lokiukams sustipr\xc4\x97jus lok\xc4\x97 su jaunikliais palieka lizd\xc4\x85. Lok\xc4\x97 lokiukus augina ir pri\xc5\xbei\xc5\xabri ma\xc5\xbedaug dvejus metus, kol prasideda nauja ruja. Tuomet ji paaugusius lokiukus nuvaro. Taip formozinio lokio dauginimosi ciklo periodas yra dveji metai.'